**Vordingborg Kommune 22. februar 2023**

**Klima- og Teknikudvalget**

**Vedr. forslag til** **ændret administrativ praksis for etablering af solceller i områder omfattet af bevarende lokalplaner.**

På vegne af Bygnings- og Landskabskultur Møn, Bevaringsforeningen i Vordingborg og Bevaringsforeningen for Præstø og Omegn fremsender vi hermed vores kommentarer til ”Forslag til administrativ praksis for etablering af solceller i områder omfattet af bevarende lokalplaner” af d. 1. februar 2023:

Den nuværende energikrise kombineret med de markant stigende priser på energi har gjort det helt naturligt at se på og eventuelt justere de foreliggende reger for opsætning af solceller i områder omfattet af bevaren­de lokalplaner. Vil det være muligt at lempe de gældende bestemmelser, således at den enkelte husejer får en væsentlig økonomisk gevinst?

For de byområder i kom­munen, der er omfattet af bevarende lokalplaner, er der i dag detaljerede bestem­mel­ser for placering af synlige tekniske anlæg på facader og tage. Det er byområder, der kun udgør en mindre del af byerne, men det er centrale bydele, der har betydelige kulturhistoriske værdier, byområder, der er en væsentlig del af byernes identitet og attraktion.

Det er som forslagets ønske at indføre en lempelig praksis for ikke-bevaringsværdige bygninger, når det kommer til at etablere solceller, og dermed vil administrationen hus for hus kunne dispensere lokalplanernes bestem­melser vedrørende solceller uden en høringsproces.

Det er vigtigt i denne sammenhæng at forstå, at en bygning, der er uden særlige bevaringsværdige kvaliteter i den bymæssige kontekst og i det pågældende kulturmiljø, kan have væsentlig arkitektonisk betydning for helheden. Disse ændringer med solceller på synlige tagflader mod det offentlige rum kan utilsigtet forringe kultur­miljøet.

Det anføres helt rigtigt af administrationen, at sådanne mindre solcelleanlæg kun producerer lidt energi. Der er altså ikke afgørende energiøkonomiske argumenter for etablering af disse anlæg.

På den baggrund er det foreningernes opfattelse, at denne lempelse af gældende lokalplanbestemmelser må fravælges. Vores svar på det ovenfor stillede spørgsmål er derfor et klart nej.

Samtidig finder vi det fortsat vigtigt at eventuelle dispensationsansøgninger i god tid fortsat udsen­des til høring hos de pågældende bevaringsforeninger og facaderåd.

Vi vil i den sammenhæng ikke undlade at nævne, at den aktuelle sag med solceller i en bygning i Adelgade i Præstø burde have været udsendt til facaderådets kommentar. Vi tillader os at opfatte det som en admini­strativ fejl.

Med venlig hilsen

Bygnings og Landskabskultur Møn, Bevaringsforeningen i Vordingborg og Bevaringsforeningen for Præstø og Omegn